CELEX: C2006/086/02
Language: da
Date: 2006-04-08 00:00:00
Title: Domstolens dom (Tredje Afdeling) af  27. oktober 2005  i sag C-234/03, Contse SA m.fl. mod Instituto Nacional de Gestión Sanitaria (Ingesa), tidligere Instituto Nacional de la Salud (Insalud) (anmodning om præjudiciel afgørelse fra Audiencia Nacional) (Etableringsfrihed — fri udveksling af tjenesteydelser — direktiv 92/50/EØF — offentlige tjenesteydelsesaftaler — princippet om forbud mod forskelsbehandling — sundhedstjenester i forbindelse med åndedrætsterapi i hjemmet — adgangsbetingelse — vurderingskriterier)

8.4.2006   
            
            
               DA
            
            
               Den Europæiske Unions Tidende
            
            
               C 86/1
            
         
      DOMSTOLENS DOM
   
   (Tredje Afdeling)
   af 27. oktober 2005
   i sag C-234/03, Contse SA m.fl. mod Instituto Nacional de Gestión Sanitaria (Ingesa), tidligere Instituto Nacional de la Salud (Insalud) (anmodning om præjudiciel afgørelse fra Audiencia Nacional) (1)
   
   (Etableringsfrihed - fri udveksling af tjenesteydelser - direktiv 92/50/EØF - offentlige tjenesteydelsesaftaler - princippet om forbud mod forskelsbehandling - sundhedstjenester i forbindelse med åndedrætsterapi i hjemmet - adgangsbetingelse - vurderingskriterier)
   (2006/C 86/02)
   Processprog: spansk
   I sag C-234/03, angående en anmodning om præjudiciel afgørelse i henhold til artikel 234 EF, indgivet af Audiencia Nacional (Spanien) ved afgørelse af 16. april 2003, indgået til Domstolen den 2. juni 2003, i sagen Contse SA, Vivisol Srl, Oxigen Salud SA mod Instituto Nacional de Gestión Sanitaria (Ingesa), tidligere Instituto Nacional de la Salud (Insalud), procesdeltagere: Air Liquide Medicinal SL, Sociedad Española de Carburos Metálicos SA, har Domstolen (Tredje Afdeling), sammensat af afdelingsformanden, A. Rosas (refererende dommer), og dommerne J. Malenovský, J. P. Puissochet, S. von Bahr og U. Lõhmus; generaladvokat: C. Stix-Hackl; justitssekretær: ekspeditionssekretær M. Ferreira, den 27. oktober 2005 afsagt dom, hvis konklusion lyder således:
   Artikel 49 EF er til hinder for, at en ordregivende myndighed i udbudsmaterialet for en offentlig kontrakt om udførelse af sundhedsmæssige tjenesteydelser vedrørende åndedrætsterapi i hjemmet og andre metoder til understøttet respiration fastsætter dels en adgangsbetingelse, hvorefter den bydende virksomhed på tidspunktet for afgivelsen af buddet skal råde over offentligt tilgængelige forretningslokaler i den provinshovedstad, hvor tjenesteydelsen skal udføres, dels fastsætter vurderingskriterier for buddene, der gennem tildeling af yderligere point præmierer tilstedeværelsen på tidspunktet for afgivelsen af buddet af anlæg til produktion, forarbejdning og påfyldning af ilt, der ligger inden for en radius af 1 000 kilometer fra den pågældende provins, eller offentligt tilgængelige forretningslokaler i bestemte byer i denne provins, og som i tilfælde af lighed mellem flere bud favoriserer den virksomhed, der tidligere har udført den omhandlede tjenesteydelse, såfremt disse forhold anvendes diskriminerende, ikke er begrundet i tvingende almene hensyn, ikke er egnede til at sikre virkeliggørelsen af formålet eller går ud over, hvad der er nødvendigt for at opnå dette formål, hvilket det tilkommer den nationale dommer at efterprøve.
   
      (1)  EUT C 184 af 2.8.2003.